CELEX: 32019D0597
Language: lv
Date: 2019-04-09 00:00:00
Title: Padomes Lēmums (ES) 2019/597 (2019. gada 9. aprīlis), ar ko izveido Lietpratēju augsta līmeņa grupu par Eiropas finanšu arhitektūru attīstībai

12.4.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 103/26
               
            
         PADOMES LĒMUMS (ES) 2019/597
         (2019. gada 9. aprīlis),
         ar ko izveido Lietpratēju augsta līmeņa grupu par Eiropas finanšu arhitektūru attīstībai
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 240. panta 2. punktu,
         tā kā:
         
                     (1)
                  
                  
                     Ir nepieciešams apsvērt Eiropas finanšu arhitektūru attīstībai. Šādā nolūkā būtu jāizveido Lietpratēju augsta līmeņa grupa par Eiropas finanšu arhitektūru attīstībai (“Lietpratēju grupa”).
                  
               
                     (2)
                  
                  
                     Lietpratēju grupai būtu jāiesniedz Padomei neatkarīgs ziņojums ar ieskatu par problēmām un iespējām saistībā ar to, kā uzlabot un racionalizēt Eiropas finanšu arhitektūru attīstībai, kā arī ar scenārijiem tās attīstībai saskaņā ar Eiropas politikas mērķiem, lai Padomei būtu uz kā balstīties, apsverot minēto tematu,
                  
               IR PIEŅĒMUSI ŠO LĒMUMU.
         
            1. pants
            Izveide un uzdevumi
            
               1.   Ar šo Padomes Ģenerālsekretariāta ietvaros tiek izveidota Lietpratēju augsta līmeņa grupa par Eiropas finanšu arhitektūru attīstībai (“Lietpratēju grupa”).
            
            
               2.   Lietpratēju grupas uzdevums ir iesniegt Padomei neatkarīgu ziņojumu saskaņā ar šā lēmuma pielikumā izklāstīto mandātu. Lietpratēju grupa tiek izveidota, līdz tiks izpildītas tās pilnvaras, kā noteikts mandātā, un saskaņā ar tajā noteikto termiņu.
            
         
         
            2. pants
            Dalība
            
               1.   Thomas WIESER kungs ar šo tiek iecelts par Lietpratēju grupas priekšsēdētāju.
            
            
               2.   José Antonio ALONSO kungs, Monique BARBUT kundze, Erik BERGLÖF kungs, Jacek DOMINIK kungs, Nanno D. KLEITERP kungs, Norbert KLOPPENBURG kungs, Franco PASSACANTANDO kungs un Susan ULBÆK kundze ar šo tiek iecelti par Lietpratēju grupas locekļiem.
            
         
         
            3. pants
            Stāšanās spēkā
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
         
         
            Luksemburgā, 2019. gada 9. aprīlī
            
               
                  Padomes vārdā –
               
               
                  priekšsēdētājs
               
               G. CIAMBA
            
         
      
      
         
            PIELIKUMS
            
               LIETPRATĒJU AUGSTA LĪMEŅA GRUPA PAR EIROPAS FINANŠU ARHITEKTŪRU ATTĪSTĪBAI
            
            MANDĀTS
            1.   Lietpratēju grupa
            1.1.   Sastāvs
            Lietpratēju grupas sastāvā ir seši līdz astoņi neatkarīgi un objektīvi eksperti. Tos ieceļ, pamatojoties uz profesionālajām un tehniskajām zināšanām un pieredzi tādās jomās kā finanses, attīstība un attiecīgais institucionālais konteksts. Lietpratēju grupas sastāvā ņem vērā dzimumu un ģeogrāfisko līdzsvaru. Tas atspoguļo plašu minēto kritēriju spektru, un tajā ņem vērā dalībvalstu institucionālo dažādību. Kad tos ieceļ, Lietpratēju grupas priekšsēdētājs un locekļi deklarē, ka viņiem nav interešu konflikta un ka viņi ir neatkarīgi un objektīvi.
            1.2.   Atlase
            Padome ieceļ Lietpratēju grupas priekšsēdētāju un locekļus pēc tam, kad Pastāvīgo pārstāvju komiteja ir izskatījusi ierosinātos kandidātus. Priekšsēdētājs ir atbildīgs par to, lai ierosinātu ierobežotu ekspertu grupu, kas atbilst 1.1. punktā minētajiem principiem. Pirms izskatīšanas Pastāvīgo pārstāvju komitejā dalībvalstīm sniedz visu ierosināto kandidātu curricula vitae.
            1.3.   Finanšu noteikumi
            Lietpratēju grupas locekļiem, kuriem jāceļo no savas dzīvesvietas, lai veiktu savus pienākumus Briselē, ir tiesības saņemt ceļa izdevumu atmaksu un pabalstu saskaņā ar Eiropas Savienības Padomes ģenerālsekretāra vietnieka Lēmumu Nr. 21/2009 par komandējumu izdevumu atmaksu personām, kuras nav Eiropas Savienības Padomes darbinieki. Attiecīgos izdevumus sedz Padome.
            2.   Kalendārplāns
            Īsi pēc iecelšanas Lietpratēju grupa iepazīstina Pastāvīgo pārstāvju komiteju ar savu darba programmu. Trīs mēnešu laikā pēc izveides Lietpratēju grupa informē Pastāvīgo pārstāvju komiteju par paveikto darbu. Lietpratēju grupa pēc pieprasījuma regulāri sniedz jaunāko informāciju attiecīgajām Padomes struktūrām, tostarp Finanšu padomnieku darba grupai, Attīstības sadarbības jautājumu darba grupai un Kaimiņattiecību, attīstības sadarbības un starptautiskās sadarbības instrumenta ad hoc darba grupai.
            Sešus mēnešus pēc tās iecelšanas Lietpratēju grupa sniedz galīgo ziņojumu Padomei. Ziņojuma un jebkādu tās pilnvaru izpildē dotu ieteikumu mērķis ir informēt Padomi un palīdzēt tai diskusijās un iespējamā lēmumu pieņemšanā. Nekādos apstākļos ziņojums vai jebkādi ieteikumi netiek uzskatīti par Padomes nostāju, tostarp attiecībā uz notiekošajām likumdošanas procedūrām. Padome lemj par turpmākiem pasākumiem pēc ziņojuma. Tiek nodrošināta Ekonomikas un finanšu padomes un Ārlietu padomes (attīstība) iesaiste un sadarbība ar tām.
            3.   Pilnvaras
            Šī mandāta nolūkos Eiropas finanšu arhitektūra attīstībai ietver Eiropas Investīciju banku (EIB), Eiropas Rekonstrukcijas un attīstības banku (ERAB) un Komisijas pārvaldītos finanšu instrumentus. Analizējot Eiropas finanšu arhitektūru attīstībai, Lietpratēju grupa aplūko visu sistēmu kopumā.
            Lai novērstu esošo darbību dublēšanos un veicinātu iespējas turpmākai sadarbībai ar citiem svarīgākajiem dalībniekiem attīstības jomā, Lietpratēju grupa jo īpaši apsver to, kā pēc iespējas palielināt Eiropas finanšu arhitektūras attīstībai pievienoto vērtību, ņemot vērā atšķirīgo kontekstu, kas raksturo kompetentās iestādes dalībvalstīs, piemēram, valstu attīstības finansēšanas iestādes un aģentūras, un starptautiskās un daudzpusējās institucionālās struktūras, piemēram, Eiropas Padomes Attīstības banka vai Pasaules Banka. Lietpratēju grupa ņem vērā arī vispārējās norises un vajadzības, kuras laika gaitā ir veidojušas pasaules finanšu arhitektūru attīstībai, un to, kā pasaules mēroga finanšu arhitektūra ir tikusi pielāgota minētajām norisēm un vajadzībām.
            Lietpratēju grupa apraksta problēmas un iespējas saistībā ar to, kā racionalizēt Eiropas finanšu arhitektūru attīstībai, īpašu uzmanību pievēršot attiecīgajām EIB un ERAB lomām. Tā iesaka scenārijus Eiropas finanšu arhitektūras attīstībai turpmākajai izaugsmei, tostarp ieteikumus par skaidru prioritāšu un secības noteikšanu, ņemot vērā iespējamās saistītās izmaksas, pamatojoties uz:
            
                        —
                     
                     
                        izvērtējumu par pašreizējās Eiropas finanšu arhitektūras attīstībai spēju sniegt ieguldījumu Savienības politikas prioritātēs ārējās darbības un attīstības jomā, jo īpaši saistībā ar ietekmi uz attīstību, efektivitāti, papildināmību, pārklāšanos un resursu optimālu izlietošanu,
                     
                  
                        —
                     
                     
                        analīzi par attiecīgajām visu iesaistīto dalībnieku pilnvaru un instrumentu stiprajām un vājajām pusēm, tostarp EIB un ERAB risku pārvaldības, vadības, akcionāru un stimulu struktūrām,
                     
                  
                        —
                     
                     
                        izpēti attiecībā uz EIB, ERAB un Komisijas virzītajām stratēģijām, lai vēl vairāk padziļinātu to pilnvaras nolūkā stiprināt privātā sektora attīstību un valsts aizdevumus, attiecīgā gadījumā ietverot vismazāk attīstītās un nestabilās valstis.
                     
                  4.   Konsultācijas
            Lietpratēju grupa var apspriesties ar attiecīgajām Savienības iestādēm un struktūrām, tostarp Eiropas Parlamentu, Komisiju un EIB, un ar attiecīgajām valstu institucionālajām struktūrām, piemēram, valstu attīstības finansēšanas iestādēm un aģentūrām. Tā var apspriesties arī ar ERAB. Vajadzības gadījumā Lietpratēju grupa var uzaicināt citas struktūras, arī no saņēmējām valstīm, sniegt rakstisku ieguldījumu vai piedalīties tās sanāksmēs.
            Lietpratēju grupa apspriešanās procesā nodrošina pārredzamību, sava ziņojuma pielikumā uzskaitot visas konsultācijas.
            5.   Sekretariāts
            Padomes Ģenerālsekretariāts ir atbildīgs par Lietpratēju grupas sekretariātu. Tas sniedz administratīvo atbalstu, kas vajadzīgs Lietpratēju grupas darbībai, tostarp attiecībā uz dokumentu publicēšanu. Padome sedz atbilstošās izmaksas, tostarp tās, kas saistītas ar organizēšanu un sanāksmēm.